Απόφαση της Επιτροπής

της 15ης Οκτωβρίου 2003

σχετικά με τον καθορισμό ειδικών όρων που διέπουν τις εισαγωγές αλιευτικών προϊόντων από το Πράσινο Ακρωτήριο

[κοινοποιηθείσα υπό τον αριθμό Ε(2003) 3651]

(Κείμενο που παρουσιάζει ενδιαφέρον για τον ΕΟΧ)

(2003/763/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στη αγορά των αλιευτικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 11,

Εκτιμώντας τα ακόλουθα:

(1) Η Επιτροπή πραγματοποίησε επίσκεψη επιθεώρησης στο Πράσινο Ακρωτήριο για να εξακριβώσει τους όρους υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.

(2) Οι διατάξεις της νομοθεσίας του Πράσινου Ακρωτηρίου, όσον αφορά την υγειονομική επιθεώρηση και την παρακολούθηση των αλιευτικών προϊόντων, μπορούν να θεωρηθούν ισοδύναμες με αυτές της οδηγίας 91/493/ΕΟΚ.

(3) Ειδικότερα, η "Direcção-Geral das Pescas (DGP) - Ministério do Ambiente, Agricultura e Pescas", είναι σε θέση να ελέγχει αποτελεσματικά την εφαρμογή της ισχύουσας νομοθεσίας.

(4) Η DGP παρέσχε επίσημες διαβεβαιώσεις σχετικά με την τήρηση των κανόνων για τους υγειονομικούς ελέγχους και την παρακολούθηση των αλιευτικών προϊόντων που προβλέπονται στο κεφάλαιο V του παραρτήματος της οδηγίας 91/493/ΕΟΚ καθώς και σχετικά με την τήρηση υγειονομικών απαιτήσεων ισοδύναμων προς εκείνες που θεσπίζονται με την εν λόγω οδηγία.

(5) Είναι σκόπιμο να θεσπισθούν λεπτομερείς διατάξεις σχετικά με τα αλιευτικά προϊόντα που εισάγονται στην Κοινότητα από το Πράσινο Ακρωτήριο, σύμφωνα με την οδηγία 91/493/ΕΟΚ.

(6) Είναι επίσης αναγκαίο να καταρτισθεί ένας κατάλογος των εγκεκριμένων εγκαταστάσεων, των πλοίων-εργοστασίων, των ψυκτικών θαλάμων και ένας κατάλογος των πλοίων-ψυγείων που είναι εξοπλισμένα σύμφωνα με τις απαιτήσεις της οδηγίας 92/48/EΟΚ του Συμβουλίου, της 16ης Ιουνίου 1992, για τον καθορισμό των ελάχιστων κανόνων υγιεινής που εφαρμόζονται σε ορισμένα αλιευτικά προϊόντα που λαμβάνονται σε αλιευτικά σκάφη σύμφωνα με το άρθρο 3 παράγραφος 1 στοιχείο α) σημείο Ι της οδηγίας 91/493/ΕΟΚ(3). Οι κατάλογοι αυτοί πρέπει να καταρτισθούν βάσει μιας ανακοίνωσης της DGP προς την Επιτροπή.

(7) Εφόσον οι εισαγωγές των προϊόντων αλιείας από το Πράσινο Ακρωτήριο εγκρίνονται "ex-nuovo" εκ νέου με την παρούσα απόφαση δεν χρειάζεται μεταβατική περίοδος και η περίοδος τριών ημερών αρκεί για την κοινοποίηση της έγκρισης. Συνεπώς οι εισαγωγές από τη χώρα αυτή επιτρέπονται 3 ημέρες μετά τη δημοσίευση της παρούσας απόφασης στην Επίσημη Εφημερίδα.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η "Direcção-Geral das Pescas (DGP) - Ministério do Ambiente, Agricultura e Pescas" είναι η αρμόδια αρχή στο Πράσινο Ακρωτήριο για τον έλεγχο και την πιστοποίηση της συμμόρφωσης των αλιευτικών προϊόντων με τις απαιτήσεις της οδηγίας 91/493/ΕΟΚ.

Άρθρο 2

Τα αλιευτικά προϊόντα που εισάγονται στην Κοινότητα από το Πράσινο Ακρωτήριο πρέπει να ανταποκρίνονται στις απαιτήσεις των άρθρων 3, 4 και 5.

Άρθρο 3

1. Κάθε φορτίο πρέπει να συνοδεύεται από αριθμημένο υγειονομικό πιστοποιητικό στο πρωτότυπο, δεόντως συμπληρωμένο, υπογεγραμμένο, με ημερομηνία και αποτελούμενο από ένα μόνο φύλλο, υπόδειγμα του οποίου παρατίθεται στο παράρτημα I.

2. Το πιστοποιητικό πρέπει να συντάσσεται τουλάχιστον σε μία από τις επίσημες γλώσσες του κράτους μέλους στο οποίο διεξάγονται οι έλεγχοι.

3. Στο πιστοποιητικό πρέπει να εμφαίνεται το όνομα, η ιδιότητα και η υπογραφή του εκπροσώπου της DGP, καθώς και η επίσημη σφραγίδα της εν λόγω υπηρεσίας, με διαφορετικό χρώμα από εκείνο των λοιπών ενδείξεων.

Άρθρο 4

Τα αλιευτικά προϊόντα πρέπει να προέρχονται από τις εγκεκριμένες εγκαταστάσεις, τα πλοία-εργοστάσια, τους ψυκτικούς θαλάμους ή τα πλοία-ψυγεία που απαριθμούνται στο παράρτημα II.

Άρθρο 5

Με εξαίρεση την περίπτωση των χύμα κατεψυγμένων αλιευτικών προϊόντων που προορίζονται για την παρασκευή συντηρημένων τροφίμων, όλες οι συσκευασίες πρέπει να φέρουν με ανεξίτηλους χαρακτήρες τις λέξεις "CAPE VERDE" και τον αριθμό έγκρισης/μητρώου της εγκατάστασης, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης.

Άρθρο 6

Η παρούσα απόφαση αρχίζει να ισχύει από τις 27 Οκτωβρίου 2003.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 15 Οκτωβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 15.

(2) ΕΕ L 122 της 16.5.2003, σ. 1.

(3) ΕΕ L 187 της 7.7.1992, σ. 41.

ΠΑΡΑΡΤΗΜΑ I

>PIC FILE= "L_2003273EL.004002.TIF">

>PIC FILE= "L_2003273EL.004101.TIF">

ΠΑΡΑΡΤΗΜΑ II

Κατάλογος εγκαταστάσεων και πλοίων

>ΘΕΣΗ ΠΙΝΑΚΑ>

Επεξήγηση κατηγορίας:

PP: Εγκατάσταση μεταποίησης